Kataza begin inskakel by Slangkop-tropKataza kort na sy verskuiwing. (Foto: NCC Environmental Services) Kataza, teen hierdie tyd een van Kaapstad se bekendste bobbejane, het begin inskakel by die sogenaamde Slangkop-trop nadat hy Donderdag na hierdie, sy oorspronklike trop by Kommetjie terugverskuif is. Kataza, oftewel SK11, is gister omstreeks 11:30 sowat 3,5 km van die stedelike gebied vrygelaat. Dit is dieselfde omgewing waar die Slangkop-trop swerf. Die Stad Kaapstad sê hy het reeds verskeie foto’s en berigte oor die inskakeling begin ontvang. Die stad sê Kataza is naby water vrygelaat, al sy kunsmatige identifikasiemerkers is verwyder en hy is goed bekend met die gebied. Hy is nie digby die trop vrygelaat nie, omdat hy die geleentheid moes kry om weer aan te pas, asook om die gevaar te verminder dat dominante mannetjiesbobbejane in die trop hom sou aanval. “Deur hom ŉ billike afstand van die Slangkop-trop vry te laat, het SK11 (Kataza) die geleentheid gehad om hom te heroriënteer, die situasie te assesseer en op sy eie tyd te kies hoe hy die Slangkop-trop wil benader of weer by hulle wil inskakel,” lui ŉ verklaring van die stad. SK11, oftewel Kataza. (Foto: NCC Environmental Services) Kataza, ewe berug as wat hy bekend is, se stropersagtergrond gaan ook nie in ag geneem word wanneer enige toekomstige besluite oor sy toekoms geneem word nie. Sy gedrag sal wel ingevolge riglyne dopgehou word. “Ons doen ŉ beroep op die plaaslike gemeenskap van Kommetjie en omliggende gebiede om SK11 (Kataza) asseblief toe te laat om by sy omgewing aan te pas en hom nie te voer of te volg nie. Dit is uiters belangrik omdat enige inmenging ŉ uitwerking op sy bewegings kan hê.” Kataza en die Slangkop-trop sal soos gewoonlik deur die stad se omgewingsdienste dopgehou word. Die bobbejane word ook aangemoedig om in hul tuisruimte vir kos te soek en beboude gebiede te vermy. Inwoners is gevra om so ver moontlik hul eiendom bobbejaan-bestand te maak en om kos wat die diere kan lok te verwyder in ŉ poging om strooptogte te verminder.